રંગોળીમાં જે જે આકારો પરંપરાગત રીતે પ્રયોજાતા આવ્યા છે, તે દરેકનો પ્રતીકાત્મક અર્થ છે. તેમાં કરાતા ટપકાં એ ‘બીજ’ દર્શાવે છે, જે માતૃત્વનું પ્રતીક છે. બિંદુ એ કેન્દ્ર પણ છે, જેમાંથી બધાનું સર્જન થયું છે. સાંકળ એ સહકાર તથા સંપની ભાવના દર્શાવે છે. સાંકળ થકી ‘સહના વવતુ’ની ભાવના વ્યક્ત કરાય છે. વર્તુળ એ પૂર્ણત્વનું પ્રતીક છે, જ્યારે શંખ માંગલ્ય અને પવિત્રતાનું પ્રતીક છે. ગોપજ્ઞ એટલે કે ગાયમાતાનાં પગલાં સમૃદ્ધિ અને પ્રસન્નતાનું પ્રતીક છે. ગાયનાં પગલાંની છાપ રંગોળીમાં આલેખવાથી ઘરમાં સમૃદ્ધિ અને પ્રસન્નતા રહેશે તેવું માનવમાં આવે છે.